Príloha 1

SPOLOČNÉ VYHLÁSENIE
ministrov zahraničných vecí Albánska, Bulharska, Chorvátska, Estónska, Litvy, Lotyšska, Macedónska, Rumunska, Slovenska a Slovinska. 
Bled, 4. októbra 2001

My, ministri zahraničných vecí Vilniuskej skupiny, zišli sme sa v Blede, Slovinsku, večer pred sofijským summitom, aby sme demonštrovali našu solidaritu s USA a Alianciou a opätovne zhodnotili našu spoluprácu ako aj výmenu skúseností týkajúcich sa nášho úsilia o vstup do NATO.

Nedávne teroristické útoky na Washington a New York nami hlboko otriasli. Tieto ohavné útoky boli nielen útokom na Ameriku, ale aj vážnym úderom pre celú spoločnosť demokratických národov, ktoré zdieľajú spoločné hodnoty demokracie, úctu k ľudským právam a k vláde zákona. 

Terorizmus sa ukázal ako jedna z hlavných hrozieb stability. Aliancia čelí novým výzvam na ktoré, veríme, dokáže nájsť efektívne odpovede. Zaväzujeme sa plniť našu úlohu v duchu Washingtonskej zmluvy a ako členovia medzinárodnej protiteroristickej koalície. 

Sme presvedčení, že NATO ostane najdôležitejším garantom mieru a stability. 

Reagujúc na tragické udalosti, ktoré tak hlboko zasiahli USA, vyjadrujeme našu plnú podporu a solidaritu s americkým ľudom a s vládou USA. Vyjadrujeme hlbokú sústrasť rodinám obetí. 

Veríme, že naše aktivity v posledných rokoch viedli k významnému pokroku ohľadom dosiahnutia nášho cieľa na nasledujúcom summite NATO v Prahe. Naša spolupráca a úsilie sú v jednej línii s víziou novej euroatlantickej spoločnosti založenej na spoločných hodnotách a otvorenosti voči novým členom. Vidíme naše krajiny v jednotnej a slobodnej Európe. 

Stanoviská lídrov USA a ostatných spojencov potvrdzujú naše očakávania v súvislosti s pozvánkami na členstvo v NATO, ktoré budú vydané v Prahe, čo nás napĺňa dôverou a optimizmom, ako aj rozhodnosťou plne implementovať Akčný plán pre členstvo v NATO (MAP). 

Spolupráca v rámci Vilniuskej skupiny je úspešná na rôznych úrovniach. S potešením konštatujeme, že spoločné aktivity našich veľvyslancov v hlavných mestách členských krajín NATO priniesli ovocie.